Iz zgoraj navedenih določb Uredbe št. 2100/94 ni razvidno, da je postopek pred Uradom Skupnosti za rastlinske sorte (USRS) popolnoma preiskovalen. Zlasti je treba instrukcijsko načelo, ki je v zvezi s preskušanjem določeno v prvem stavku člena 76, uskladiti s pravilom iz drugega stavka istega člena, v skladu s katerim USRS ne upošteva dejstev ali dokaznega gradiva, ki ni bilo predloženo v roku, ki ga je določil. Ker se te določbe uporabljajo za pritožbeni postopek zoper odločbo USRS – sprejeto na podlagi člena 20 navedene uredbe – o zavrnitvi ugotovitve ničnosti žlahtniteljske pravice v Skupnosti, podeljene za rastlinsko sorto, mora tako stranka, ki se sklicuje na navedeno ničnost, navesti dejstva in predložiti dokaze, ki po njenem mnenju omogočajo ugotovitev, da so izpolnjeni pogoji za uporabo navedenega člena 20. Če USRS ne soglaša z analizo te stranke, mora ta vsaj predložiti konkretne in podkrepljene indice za svoje navedbe. Dejstva in tako navedeni dokazi lahko, odvisno od primera, drugo stranko zavežejo k pojasnilu ali utemeljitvi, sicer lahko odbor za pritožbe ugotovi, da so bile zahteve v zvezi z dokaznim bremenom izpolnjene. Poleg tega mora odbor za pritožbe skrbno in nepristransko proučiti vse upoštevne dejavnike obravnavanega primera, pri čemer mora biti pozoren na spoštovanje splošnih pravnih načel in postopkovnih predpisov, ki se uporabljajo na področju dokaznega bremena in izvajanja dokazov.

Ker postopek za ugotovitev ničnosti žlahtniteljske pravice v Skupnosti ni bil uveden po uradni dolžnosti, temveč na predlog zainteresirane stranke, mora ta stranka v skladu s členoma 76 in 81 Uredbe št. 2100/94 o žlahtniteljskih pravicah v Skupnosti v povezavi z njenim členom 20 dokazati, da so izpolnjeni pogoji za ugotovitev te ničnosti.

V okviru tožbe za razveljavitev odločbe odbora za pritožbe Urada Skupnosti za rastlinske sorte je treba, če želi tožeča stranka doseči, da bi Splošno sodišče ponovno presojalo upoštevna dejstva in dokaze, razlikovati glede na to, ali so ugotovitve in presoje dejstev odbora za pritožbe rezultat zapletenih presoj s področja botanike ali genetike, ki zahtevajo dokazovanje z izvedenci ali posebno znanstveno ali tehnično znanje.

Člen 75 Uredbe št. 2100/94 o žlahtniteljskih pravicah v Skupnosti določa, da morajo biti odločbe Urada Skupnosti za rastlinske sorte (USRS) obrazložene in lahko temeljijo samo na razlogih ali dokazih, o katerih so se stranke v postopku imele možnost ustno ali pisno izjaviti.

Spoštovanje pravice do obrambe je splošno načelo prava Unije in člen 75 zgoraj navedene uredbe zagotavlja, da ga USRS izvaja, praviloma pa to načelo pomeni, da imajo stranke v postopku možnost zavzeti stališče glede dejstev in listin, na katerih bo temeljila sodna odločba, ter da lahko razpravljajo o dokazih in stališčih, predstavljenih sodišču, in razlogih, na katere to namerava opreti svojo odločitev. Da bi se izpolnile zahteve, ki se nanašajo na pravico do poštenega sojenja, morajo imeti stranke možnost razpravljati o pravnih in dejanskih okoliščinah, ki imajo odločilen vpliv na izid postopka.

Z drugimi besedami, to pravico je treba razlagati tako, da zagotavlja, da sodna odločba za stranke ni povsem nepričakovana. To pa ne pomeni, da mora sodišče strankam pred izdajo sodbe priznati pravico do izjave o vsaki točki njegove pravne presoje.

(Glej točke od 179 do 181.)